Diari Oficial de la Generalitat Valenciana


Sumari del DOGV 9107, del 15-06-2021 (2021/6679)

ORDRE 3/2021, d'11 de juny, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores de les subvencions destinades al manteniment de l'ocupació en la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9107

Data del DOGV
:   15-06-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/6679

CVE
:   TJUH-J-5627-5457

Data del document
:   11-06-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * política d'ocupació
    * creació d'ocupació
    * manteniment de l'ocupació
    * ajuda pública

ORDRE 3/2021, d'11 de juny, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores de les subvencions destinades al manteniment de l'ocupació en la Comunitat Valenciana. [2021/6679]  
Preàmbul  
  
L'article 51.1.1a de l'Estatut d'Autonomia de la Comunitat Valenciana estableix que correspon a la Generalitat l'execució de la legislació de l'Estat en matèria laboral, assumint les facultats, competències i serveis que en aquest àmbit i en l'àmbit d'execució exerceix l'Estat respecte a les relacions laborals, sense perjudici de l'Alta Inspecció d'aquest, i el foment actiu de l'ocupació.  
El Reial decret legislatiu 3/2015, de 23 d'octubre, pel qual s'aprova el text refós de la Llei d'ocupació determina com un dels objectius generals de les polítiques d'ocupació l'adopció d'un enfocament preventiu enfront de la desocupació. Entre els eixos de les polítiques d'activació per a l'ocupació que a aquest efecte recull l'esmentat text refós figura el de les oportunitats d'ocupació, que inclou les actuacions que tenen per objecte incentivar la contractació, la creació d'ocupació o, com és el cas d'aquesta actuació, el manteniment dels llocs de treball.  
  
Per part seua, el Pla estratègic de subvencions de LABORA Servei Valencià d'Ocupació i Formació per al període 2020-2022 preveu entre els seus objectius estratègics el d?«Aconseguir la igualtat d'oportunitats en l'accés a l'ocupació de qualitat, així com el manteniment d'una contractació de qualitat», inclosa per a la seua consecució l'adopció de diferents actuacions com el suport a l'estabilitat laboral.  
  
Aquesta ordre se sotmet als principis de bona regulació en l'exercici de la potestat reglamentària establits en l'article 129 de la Llei 39/2015, d'1 d'octubre, del procediment administratiu comú de les administracions públiques, en la mesura en què té per finalitat promoure el manteniment de l'ocupació (principis de necessitat i eficàcia); per instrumentar una mesura de foment no introdueix cap restricció de drets (principi de proporcionalitat); resulta plenament coherent amb la normativa nacional en matèria d'ocupació (principi de seguretat jurídica); en la seua elaboració han participat els agents socials més representatius (principi de transparència); estableix un sistema de costos simplificats que redueix la càrrega administrativa tant per a l'Administració concedent com per a les empreses beneficiàries (principi d'eficiència).  
  
A conseqüència que aquesta ordre s'executarà en un període de transició entre dos períodes de programació i en un moment en què la Unió Europea impulsa nous instruments destinats a pal·liar els efectes derivats de la crisi sanitària i afavorir la recuperació econòmica, la referència als diferents reglaments i fons europeus ha d'entendre's efectuada sense perjudici que aquesta actuació resulte susceptible de cofinançament per qualsevol fons que puga aprovar la Unió Europea. En particular aquestes ajudes podran finançar-se amb càrrec al Programa Operatiu FSE 2014-2020 de la Comunitat Valenciana, mitjançant l'Objectiu Específic REACT-UE 1 «Donar suport a l'accés al mercat de treball, la creació de llocs de treball i l'ocupació de qualitat, així com el manteniment de l'ocupació, inclòs l'ocupació juvenil, i l'ocupació als treballadors per compte propi i als emprenedors». Aquesta actuació s'aplica en el marc dels Fons Estructurals com a resposta de la Unió Europea a la pandèmia.  
Finalment cal assenyalar que s'efectua una modificació de l'Ordre 6/2019, de 24 d'abril, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores del programa de foment d'ocupació per a la contractació de persones desocupades pertanyents a col·lectius desfavorits, consistent a estendre fins al 31 de desembre de 2023 la vigència de la comunicació a la Comissió, en aplicació del Reglament (UE) número 972/2020 de la Comissió, de 2 de juliol de 2020, pel qual es modifiquen el Reglament (UE) número 1407/2013 pel que fa a la seua pròrroga i el Reglament (UE) número 651/2014 pel que fa a la seua pròrroga i els ajustos pertinents. Així mateix, es flexibilitza el requisit que les contractacions subvencionables hagen de tindre necessàriament caràcter indefinit, d'acord amb la Recomanació (UE) 2021/402 de la Comissió, de 4 de març de 2021, sobre un suport actiu eficaç per a l'ocupació després de la crisi de la Covid-19.  
En virtut d'això i fent ús de les facultats conferides per l'article 28 de la Llei 5/1983, de 30 de desembre, del Consell i l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, havent-se donat audiència als agents socials més representatius, constant els informes preceptius de l'Advocacia General i de la Intervenció delegada en LABORA Servei Valencià d'Ocupació i Formació, i oït el Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte i àmbit  
1. L'objecte d'aquesta ordre és aprovar les bases que regiran la concessió de subvencions destinades a fomentar el manteniment de l'ocupació, en l'àmbit territorial de la Comunitat Valenciana.  
2. A l'efecte d'aquesta ordre, només es tindrà en compte la plantilla que figure en codis de compte de cotització de la Comunitat Valenciana.  
  
  
Article 2. Entitats beneficiàries  
1. Podran ser beneficiàries d'aquestes subvencions les empreses de naturalesa jurídica privada (incloses les persones enquadrades en el règim de treballadors autònoms de la Seguretat Social), amb centre de treball a la Comunitat Valenciana.  
2. En cap cas podran obtindre la condició de beneficiàries:  
a) les persones o entitats en les quals concórrega alguna de les prohibicions establides en els apartats 2 i 3 de l'article 13 de la Llei 38/2003, de 17 de novembre, general de subvencions; a aquest efecte, les entitats presentaran la corresponent declaració responsable.  
b) les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, fins i tot mancant de personalitat jurídica, poguera realitzar les actuacions subvencionables.  
c) les fundacions i entitats sense ànim de lucre, encara que desenvolupen activitat econòmica.  
d) les empreses multiserveis.  
e) els Centres Especials d'Ocupació (CEO).  
f) les Empreses d'Inserció (EI).  
g) Empreses de Treball Temporal.  
  
Article 3. Exclusions  
Queden excloses d'aquesta Ordre aquelles empreses que:  
a) hagen sigut excloses com a beneficiàries de programes d'ocupació.  
b) hagen sigut sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals, Seguretat Social o matèria laboral.  
c) hagen sigut beneficiàries de subvencions de foment d'ocupació que incloguen una obligació de manteniment de plantilla que resulte coincident, fins i tot de manera parcial, amb aqueixa mateixa obligació derivada d'aquesta ordre.  
d) haurien sigut beneficiàries de les subvencions d'aquesta Ordre, en qualsevol de les convocatòries efectuades durant els 3 exercicis anteriors al de la presentació de la sol·licitud.  
  
Article 4. Incompatibilitats  
Amb l'excepció de la bonificació de quotes a la Seguretat Social, aquestes subvencions resulten incompatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada; nacionals, de la Unió Europea o d'organismes internacionals.  
  
Article 5. Condicions  
1. Les empreses beneficiàries han d'haver mantingut la plantilla dels seus centres de treball a la Comunitat Valenciana, durant el període que determine cada convocatòria. Aquest període no podrà ser inferior a 3 mesos, i es comptarà des del  
dia anterior al de la presentació del model normalitzat de sol·licitud.  
2. S'entendrà que s'ha produït el manteniment quan la plantilla mitjana de les persones treballadores en situació d'alta en el període exigit siga igual o superior a la plantilla mitjana dels 30 dies immediatament anteriors a aquest període.  
  
Article 6. Quantia de la subvenció  
1. L'import de la subvenció serà el resultat de multiplicar el percentatge que determine la convocatòria del Salari Mínim Interprofessional (incrementat en la part proporcional de la paga extra) per la plantilla mitjana de les persones treballadores en situació d'alta en el període a què fa referència l'article 5.1, pel nombre mínim de mesos de manteniment indicat en la lletra a) de l'article 16.  
2. Per a calcular la subvenció, s'exclouran les següents persones treballadores:  
a) aquelles amb les quals la persona ocupadora o els càrrecs directius o membres dels òrgans d'administració de l'entitat mantinguen una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
b) persones treballadores la relació laboral de les quals està suspesa a conseqüència d'excedències o expedients de regulació temporal d'ocupació.  
3. Per al càlcul de la subvenció es tindrà en compte el Salari Mínim Interprofessional que es trobe vigent en dictar la resolució de convocatòria.  
  
Article 7. Convocatòria  
1. El procediment per a la concessió d'aquestes subvencions s'iniciarà d'ofici mitjançant convocatòria de la persona titular de la Direcció General de LABORA Servei Valencià d'Ocupació i Formació.  
2. La convocatòria es publicarà íntegrament en la Base de dades nacional de subvencions així com en extracte en el Diari Oficial de la Generalitat Valenciana.  
3. Cada convocatòria podrà establir:  
a) el període de manteniment de plantilla a què fan referència els articles 5 i 16, que en cap dels dos casos podrà ser inferior a 3 mesos.  
  
b) el percentatge de l'SMI aplicable per a calcular la subvenció, que no podrà ser superior al 25 %.  
c) la plantilla mitjana mínima i màxima de l'empresa per a poder optar a la subvenció.  
d) l'import màxim de la subvenció per empresa beneficiària.  
e) les seccions, divisions, grups o classes específics de la Classificació Nacional d'Activitats Econòmiques als quals es dirigisca específicament.  
f) la delimitació de l'àmbit geogràfic, si concorren causes objectives que el justifiquen: catàstrofes naturals, risc de despoblament, major incidència de desocupació, de destrucció d'empreses, etc.  
g) la delimitació de les empreses beneficiàries en funció que els hagen sigut autoritzats expedients de regulació temporal d'ocupació, en el període que determine cada convocatòria.  
4. La dotació pressupostària de cada convocatòria serà objecte de territorialització provincial, de manera proporcional al nombre de persones treballadores ocupades. Aquesta territorialització provincial tindrà caràcter estimatiu. L'alteració d'aquesta distribució estimativa no requerirà nova convocatòria. No obstant això, aquesta alteració serà objecte de publicació en el Diari Oficial de la Generalitat Valenciana, sense que la publicitat implique l'obertura de termini per a presentar noves sol·licituds ni l'inici de nou còmput de termini per a resoldre.  
  
Article 8. Procediment de concessió  
1. La concessió d'aquestes subvencions es tramitarà en règim de concurrència competitiva, per al que es tindrà en compte com a únic criteri el moment en què s'haja completat la presentació de la sol·licitud (comprensiva de l'imprés de sol·licitud i de la restant documentació exigida per la convocatòria), a través del tràmit telemàtic establit a aquest efecte.  
2. En cas que diferents expedients tingueren la mateixa data de criteri i no resultara possible prioritzar-los per hora de presentació, es prioritzarà la sol·licitud en funció de la data de sol·licitud més antiga i, si d'aquesta manera tampoc es resolguera l'empat, en funció del número d'expedient més baix.  
3. Sense perjudici de l'indicat en els apartats anteriors, la convocatòria podrà preveure el prorrateig de la dotació. Aquest prorrateig s'efectuarà de manera proporcional al nombre de persones treballadores que resulten subvencionables de cada empresa beneficiària.  
  
Article 9. Presentació de les sol·licituds  
1. Les sol·licituds es presentaran exclusivament a través del tràmit telemàtic específic d'aquesta actuació i en el termini que establisca la corresponent convocatòria, en la qual així mateix s'especificarà la documentació acreditativa dels requisits per a obtindre la subvenció.  
2. La presentació de sol·licituds mitjançant representant requerirà l'autorització prèvia a través del registre de representants   
(https://www.accv.es/ciudadanos/registro-de-representantes/).  
3. Qualsevol sol·licitud presentada seguint un procediment diferent del descrit en aquest article serà inadmesa.  
  
Article 10. Instrucció  
1. La instrucció correspondrà als Serveis Territorials de LABORA competents en matèria d'ocupació.  
2. Examinades les sol·licituds, l'òrgan instructor emetrà informe on farà constar que les empreses beneficiàries compleixen tots els requisits necessaris per a la concessió de les ajudes.  
3. En cada direcció territorial de LABORA Servei Valencià d'Ocupació i Formació es constituirà un òrgan col·legiat integrat per la persona titular del servei territorial competent en matèria d'ocupació o persona que designe per a la seua substitució,  
que el presidirà; dos vocals; i una persona que exercirà la secretaria, amb veu però sense vot. La designació de les persones que ocupen les vocalies i la secretaria s'efectuarà per la persona titular de la Direcció Territorial de LABORA Servei Valencià d'Ocupació i Formació entre personal funcionari adscrit al Servei Territorial competent en matèria d'ocupació. Es procurarà que la composició de l'òrgan col·legiat s'ajuste al principi d'equilibri per raó de sexe.  
4. L'òrgan col·legiat emetrà periòdicament informes on es concrete el resultat de les avaluacions efectuades en relació amb els períodes de temps que considere.  
5. A la vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Article 11. Resolució i recursos  
1. La competència per a resoldre sobre les sol·licituds presentades correspon a la persona titular de la Direcció General de LABORA Servei Valencià d'Ocupació i Formació o òrgan en què aquesta delegue.  
  
2. El termini per a resoldre i notificar la resolució procedent serà de 6 mesos comptats a partir de la publicació de la corresponent convocatòria, llevat que aquesta pospose els seus efectes a una data posterior. Transcorregut aquest termini sense que s'hi haja dictat i notificat cap resolució expressa, es produirà el silenci administratiu i la sol·licitud podrà entendre's desestimada.  
3. La resolució de concessió determinarà la quantia concedida i incorporarà, si escau, les condicions, obligacions i determinacions accessòries a què haja de subjectar-se l'entitat beneficiària.  
4. La resolució contindrà informació de l'import previst de l'ajuda en equivalent de subvenció bruta, així com del seu caràcter de minimis, i es farà referència expressa al títol i a la publicació del Reglament en el DOUE.  
5. La resolució exhaurirà la via administrativa i contra aquesta podrà interposar-se un recurs potestatiu de reposició davant el mateix òrgan que dicta la resolució recorreguda en el termini d'un mes a partir de l'endemà de la seua notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu en el termini de dos mesos davant el corresponent jutjat contenciós administratiu de la Comunitat Valenciana, de conformitat amb l'article 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 12. Liquidació i pagament  
La liquidació de les ajudes s'efectuarà una vegada justificades amb la documentació presentada al costat de la sol·licitud les condicions establides, i es lliurarà d'una sola vegada l'import de l'ajuda després que es dicte la resolució de concessió.  
  
Article 13. Resolució d'incidències  
La persona titular de la Direcció General de LABORA Servei Valencià d'Ocupació i Formació o òrgan en què aquesta delegue tindrà la competència per a resoldre les incidències de qualsevol naturalesa que es produïsquen després de la concessió de les ajudes.  
  
Article 14. Reintegrament de les ajudes concedides  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos contemplats en l'article 37 de la Llei 38/2003. En particular procedirà el reintegrament total de l'ajuda si s'incompleix l'obligació establida en la lletra a de l'article 16.  
2. S'aplicarà el criteri de proporcionalitat amb reintegrament parcial de l'ajuda concedida en funció del percentatge en què haguera disminuït la plantilla, si la reducció responguera a baixes voluntàries, discapacitat sobrevinguda, mort, jubilació, acomiadament disciplinari o per causes objectives, reducció legal de jornada a petició de la persona treballadora o, en general, qualsevol causa aliena a la voluntat de l'entitat ocupadora.  
  
3. El que es disposa en els apartats anteriors serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, i els articles 173 i següents de la Llei 1/2015.  
4. De conformitat amb l'apartat d de l'article 35 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, l'incompliment del que es disposa en la lletra i) de l'article 16 podrà comportar el reintegrament total o parcial de la subvenció concedida, després del procediment sancionador que se sotmetrà al que es disposa en el títol III de la Llei 2/2015.  
  
Article 15. Comprovació i pla de control  
1. Correspondrà a les direccions territorials de LABORA Servei Valencià d'Ocupació i Formació dur a terme la funció de comprovació i control de les subvencions concedides. A aquest efecte, es consultaran a través dels aplicatius informàtics corresponents les bases de dades que continguen la informació (relativa a vida laboral, identitat, etc.), necessària per a resoldre la sol·licitud presentada  
2. A l'efecte del que es disposa en la lletra j de l'article 165.2 de la Llei 1/2015 i de conformitat amb l'article 2.3 de la Llei 3/2000, de 17 d'abril, per la qual es crea el Servei Valencià d'Ocupació i Formació, les direccions territorials de LABORA Servei Valencià d'Ocupació i Formació accediran a la vida laboral del 100 % de les empreses beneficiàries.  
3. L'entitat beneficiària estarà obligada a sotmetre's a les actuacions de control financer previstes en els articles 113 i següents de la Llei 1/2015 i en els articles 44 i següents de la Llei 38/2003, així com les que puguen dur a terme les institucions europees i altres òrgans de control.  
  
  
Article 16. Obligacions de les empreses beneficiàries  
A més del que es disposa en l'article 14 de la Llei 38/2003, són obligacions de les empreses beneficiàries:  
a) Mantenir la plantilla mitjana de les persones treballadores en situació d'alta en l'entitat beneficiària durant el període que establisca cada convocatòria, a comptar des del dia de la presentació de l'imprés de sol·licitud.  
b) Aportar en el termini d'un mes després de la finalització del període de manteniment, l'Informe de la Tresoreria General de la Seguretat Social relatiu a la plantilla mitjana de les persones treballadores en situació d'alta durant aquest període de manteniment.  
c) Facilitar totes les dades i la informació, en qüestions relacionades amb les subvencions concedides, que li siguen requerides per LABORA Servei Valencià d'Ocupació i Formació.  
d) Comunicar a LABORA Servei Valencià d'Ocupació i Formació la sol·licitud o obtenció d'altres subvencions o ajudes per a la mateixa finalitat; així com qualsevol incidència o variació que es produïsca en relació amb la subvenció concedida.  
e) Disposar dels llibres comptables, registres diligenciats i altres documents auditats com cal en els termes exigits per la legislació mercantil i sectorial corresponent; així com conservar els documents (inclosos els electrònics) que justifiquen l'aplicació dels fons rebuts, en tant pogueren ser objecte de control, i aquests han de ser originals o còpies certificades conforme amb aquests.  
f) Les persones jurídiques hauran de comptabilitzar el cobrament de la subvenció a través d'un codi comptable específic, l'extracte comptable del qual haurà d'aportar-se a LABORA Servei Valencià d'Ocupació i Formació en el termini indicat en la lletra b d'aquest article.  
g) En el cas que la convocatòria d'aquestes ajudes resulte cofinançada pel Fons Social Europeu, la documentació justificativa (inclosos els documents electrònics) haurà de conservar-se durant un termini de tres anys a partir del 31 de desembre següent a la presentació dels comptes en les quals estiguen inclosos les despeses definitives de l'operació, tal com es defineix en l'article 140.1 del Reglament (UE) número 1303/2013 del Parlament Europeu i del Consell, de 17 de desembre de 2013 (o durant el termini que determine la normativa que el substituïsca).  
h) En el cas que la convocatòria d'aquestes ajudes resulte cofinançada pel Fons Social Europeu, el beneficiari estarà subjecte a les normes d'informació i publicitat que determine la normativa europea vigent. En aqueix sentit, el Reglament (UE) número 1303/2013 del Parlament Europeu i del Consell, de 17 de desembre de 2013, estableix que la concessió de la subvenció implica l'acceptació de ser inclòs en una llista d'operacions que es publicarà de manera electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda. Així mateix haurà de comunicar a la plantilla que aquestes ajudes estan cofinançades pel Fons Social Europeu. D'igual manera el beneficiari estarà subjecte a les normes d'informació i publicitat recollides en el Reglament d'Execució (UE) número 821/2014 de la Comissió de 28 de juliol de 2014 pel qual s'estableixen disposicions d'aplicació del Reglament (UE) número 1303/2013 del Parlament Europeu i del Consell pel que fa a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per al registre i l'emmagatzematge de dades (o norma que el substituïsca).  
  
i) Complir les obligacions de transparència establides en la legislació bàsica, de conformitat amb el que es disposa en l'article 3 de la Llei 2/2015, en el cas que l'entitat perceba durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5.000 euros. Sense perjudici de l'anterior, qualsevol beneficiari que perceba, durant el període d'un any, ajudes o subvencions, de l'administració autonòmica o de qualsevol altra entitat enumerada en l'article 2 de la Llei 2/2015, per import superior a 10.000 euros, haurà de donar l'adequada publicitat a aquesta, indicant almenys l'entitat pública concedent, l'import rebut i el programa, activitat, inversió o actuació subvencionada. La difusió d'aquesta informació es realitzarà preferentment a través de les corresponents pàgines web. En cas que no disposen de pàgina web on realitzar aquesta publicitat, podran complir aquesta obligació a través del portal que pose a la seua disposició la Generalitat.  
j) Aportar en el termini indicat en la lletra b d'aquest article, una declaració en model normalitzat sobre el compliment de les obligacions de transparència a què fa referència la lletra anterior.  
  
  
  
  
DISPOSICIONS ADDICIONALS  
  
Primera. Normativa d'aplicació  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions, el Reial decret 887/2006, de 21 de juliol, pel qual s'aprova el seu Reglament, i altra normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. En resultar susceptibles de cofinançament pel Fons Social Europeu, resulten d'aplicació el Reglament (UE) número 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) número 1083/2006 del Consell; modificat pel Reglament (CE) 2020/2221 del Parlament Europeu i del Consell, de 23 de desembre de 2020 pel qual es modifica el Reglament (UE) número 303/2013 pel que fa als recursos addicionals i les disposicions d'execució a fi de prestar assistència per a afavorir la reparació de la crisi en el context de la pandèmia de Covid-19 i les seues conseqüències socials i per a preparar una recuperació verda, digital i resilient de l'economia (REACT UE). Així mateix, se subjecten al Reglament (UE) número 1304/2013, del Parlament Europeu i del Consell, de 17 de desembre de 2013, relatiu al Fons Social Europeu, pel qual es deroga el Reglament (CE) número 1083/2006, del Consell, o els reglaments europeus que puguen dictar-se en la seua substitució per a futurs períodes de programació dels fons estructurals. Aquesta actuació resulta així mateix susceptible de finançament per qualsevol altre fons que puga aprovar la Unió Europea i, per tant, hi resultarà aplicable la normativa que el regule; Reglament (UE) 2020/460, del Parlament Europeu i del Consell de 30 de març de 2020 pel qual es modifiquen els reglaments (UE) número 1301/2013, (UE) número 1303/2013 i (UE) número 508/2014, quant a mesures específiques per a mobilitzar inversions en els sistemes d'atenció sanitària dels estats membres i en altres sectors de les seues economies, en resposta al brot de Covid19 (Iniciativa d'inversió en resposta al coronavirus); Reglament (UE) 2020/521 del Consell de 14 d'abril de 2020 pel qual s'activa l'assistència urgent en virtut del Reglament (UE) 2016/369, les disposicions del qual es modifiquen considerant el brot de Covid19; Reglament (UE) 2020/558 del Parlament Europeu i del Consell, de 23 d'abril de 2020 pel qual es modifiquen els reglaments (UE) número 1301/2013 i (UE) número 1303/2013 pel que fa a mesures específiques per a oferir una flexibilitat excepcional en l'ús dels Fons Estructurals i d'Inversió Europeus en resposta al brot de Covid-19. En tot cas, les convocatòries hauran de recollir expressament la normativa europea que resulte aplicable a cada moment.  
  
  
Segona. Dret de la competència  
1. Aquestes ajudes se sotmeten al règim de minimis, establit en el Reglament (UE) número 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE L352, de 24 de desembre de 2013 (modificat pel Reglament (UE) número 972/2020, de la Comissió, de 2 de juliol de 2020, publicat en el DOUE L215, de 07.07.2020). Per aquest motiu, no podran concedir-se a empreses dels següents sectors:  
a) Pesca i aqüicultura, regulats pel Reglament (CE) número 104/2000 del Consell.  
b) Producció primària dels productes agrícoles (que figuren en la llista de l'annex I del Tractat).  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
c.1) quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
c.2) quan l'ajuda estiga supeditada al fet que una part o la totalitat d'aquesta es repercutisca als productors primaris.  
d) Activitats relacionades amb l'exportació a tercers països o Estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Ajudes condicionades a la utilització de productes nacionals en lloc d'importats.  
2. L'aplicació d'aquest règim suposa que l'import total de les ajudes de minimis concedides a una única empresa (s'entendrà per única empresa la definició establida en l'article 2.2 del Reglament (UE) número 1407/2013, de la Comissió) no excedirà els 200.000 euros durant qualsevol període de tres exercicis fiscals. Quan una única empresa realitze per compte d'altri operacions de transport de mercaderies per carretera l'import total de les ajudes de minimis concedides no excedirà els 100.000 euros durant qualsevol període de tres exercicis fiscals.  
  
3. Les ajudes de minimis concedides conformement amb el Reglament (UE) número 1407/2013 de la Comissió podran acumular-se amb les ajudes de minimis concedides conformement al Reglament (UE) número 360/2012 de la Comissió fins al límit màxim establit en aquest últim Reglament. Podran acumular-se amb ajudes de minimis concedides conformement amb altres reglaments de minimis fins al límit màxim pertinent que s'estableix en l'article 3.2 del Reglament (UE) número 1407/2013 de la Comissió.  
4. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si aquesta acumulació excedira la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
5. A aquest efecte, en la convocatòria es requerirà la presentació d'una declaració responsable sobre altres ajudes de minimis (subjectes a aquest o altres reglaments de minimis) concedides a l'entitat beneficiària durant els dos exercicis fiscals anteriors i durant l'exercici fiscal en curs. Així mateix es requerirà la presentació d'una altra declaració responsable sobre altres ajudes rebudes per als mateixos costos subvencionables o ajuda estatal per a la mateixa mesura de finançament de risc, a fi de comprovar que no se superen els límits de l'article 5.2 del Reglament (UE) número 1407/2013, de la Comissió.  
  
Tercera. Incidència pressupostària  
L'execució d'aquesta ordre no comporta increment de la despesa pública més enllà dels crèdits consignats a aquest efecte en els pressupostos anuals de la Generalitat, dins del corresponent programa i línia pressupostària, per a finançar les seus corresponents convocatòries.  
  
  
  
DISPOSICIONS FINALS  
  
Primera. Habilitació per a aplicació i execució  
1. Es faculta la persona titular de la Direcció General de LABORA Servei Valencià d'Ocupació i Formació per a dictar les instruccions i adoptar les mesures que requerisca l'aplicació i execució d'aquesta ordre.  
2. En particular se li habilita per a articular la presentació de la sol·licitud en dos tràmits: un, sol·licitud de data i franja horària per a presentar la sol·licitud; dos, presentació de la sol·licitud. En aquest cas, si el tràmit dos es realitza en la franja assignada, el sistema retrotraurà la data de presentació de la sol·licitud al moment en què s'haja completat el tràmit un. Si el tràmit dos no es completara dins de la franja assignada, la data de presentació de la sol·licitud (data de criteri) serà aquella en què efectivament s'haja presentat completa la sol·licitud.  
  
  
  
Segona. Modificació de l'Ordre 6/2019, de 24 d'abril, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores del programa de foment d'ocupació per a la contractació de persones desocupades pertanyents a col·lectius desfavorits  
U. L'article 7.1 queda redactat com segueix: «Serà subvencionable la contractació a jornada completa de les persones pertanyents als col·lectius que (complint els requisits establits en l'article 3) determine cada convocatòria».  
Dos. En aplicació del Reglament (UE) número 972/2020 de la Comissió, de 2 de juliol de 2020, pel qual es modifiquen el Reglament (UE) número 1407/2013 pel que fa a la seua pròrroga i el Reglament (UE) número 651/2014 pel que fa a la pròrroga i els ajustos pertinents (DOUE L215, 07.07.2020), l'incís final de l'apartat 1 de la disposició addicional tercera queda redactat com segueix: «Aquest règim s'aplicarà fins al 31 de desembre de 2023».  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 11 de juny de 2021.- El conseller d'Economia Sostenible, Sectors Productius, Comerç i Treball: Rafael Climent González.